《夜游孤山记》
清代·邵长蘅

余至湖上，寓辋川四可楼已半月。辋川者，家学士兄戒庵别业也。楼面孤山，暑甚，未能往。七夕后五日，雨过微凉，环湖峰峦，皆空翠如新沐。望明月上东南最高峰，与波溶漾，湖碧天青，万象澄澈。余游兴跃然，偕学士，呼小艇，渡孤山麓。从一奚童，登放鹤亭，徘徊林处士墓下。已舍艇，取径沮洳间，至望湖亭。凭槛四眺，则湖圆如镜，两高、南屏诸峰，回合如大环。盖亭适踞湖山之中，于月夜尤胜。亭废，今为龙王祠。西行过陆宣公祠，左右有居人数十家，灯火隐见林薄。

并湖行二里许，足小疲，坐泠桥石阑。学士指点语余曰：“宋贾似道后乐园废址，在今葛岭；又记称水竹院在西泠桥南，左挟孤山，右带苏堤，当即此地。”嗟乎！岚影湖光，今不异昔，而当时势焰之赫奕，妖冶歌舞亭榭之侈丽，今皆亡有，既已荡为寒烟矣！而举其姓名，三尺童子犹欲唾之。而林逋一布衣，垂六百余年，遗迹顾今尚存，何耶？相与慨叹久之。孤山来，经僧舍六七，梵呗寂然，惟凤林寺闻钟声寥寥也。作记以游之明日。

作者简介：邵长蘅，一名衡，字子湘，别号青门山人，武进人。诸生，被黜，复入太学，考授州同不就。有《青门集》。